**Odôvodnenie nerozdelenia predmetu zákazky**

Verejný obstarávateľ nerozdelil predmet zákazky Manažment údajov Ministerstva zahraničných vecí a európskych záležitostí Slovenskej republiky na časti z dôvodu, že tento predmet zákazky predstavuje homogénne aktivity, ktoré sú navzájom procesne, časovo a vecne prepojené.

Predmetom zákazky je vytvorenie diela IS KPÚ, tzn. sprístupnenie údajovej základne verejnej správy pre výkon agendy MZVEZ SR, kmeňových údajov MZVEZ SR ostatným orgánom verejnej moci v zmysle existujúcich osobitných predpisov, manažment interných číselníkov a kmeňových údajov prostredníctvom IS KPÚ realizovaného s použitím služieb Vládneho cloudu IaaS. Keďže výstupom plnenia predmetu zákazky má byť jeden kompaktný celok, rozdelenie predmetu zákazky nie je možné.

Hlavné aktivity riešenia IS KPÚ na seba logický nadväzujú, výstup jednej aktivity je vstupom pre nasledujúce aktivity a v prípade rozdelenia predmetu zákazky na časti a vytvorení, resp. zhotovení častí diela a ich implementácie viacerými zhotoviteľmi by cieľové riešenie nebolo spoľahlivo a bezpečne realizovateľné.

Realizácia diela Konsolidačnej platformy prebieha vo viacerých fázach. Už vo fáze Analýzy a návrhu sa predpokladá využitie centrálneho nástroja na čistenie údajov, ktorý je postavený na platforme Talend. Tento má byť využitý za účelom prvotného profilovania dát a výpočet ukazovateľov. Nakoľko tento nástroj/platforma umožňuje pripojenie dátových zdrojov, očakáva sa jeho úvodná konfigurácia na pripojenie interných systémov, ktorých databázy pripojenie umožňujú v ostatných prípadoch pôjde o export a import údajov za účelom profilovania dát. Výstupné reporty úvodného profilovania dát budú základom pre identifikovanie nedostatkov, ale hľadaní odporúčaní na riešenie dátovej kvality. Súčasťou úvodnej analýzy bude aj analýza existujúcich dátových modelov, metadát, aplikovaných dátových štandardov a biznis pravidiel v rámci existujúcich systémov. Vo tejto fáze bude realizovaný aj návrh zjednotenia týchto dátových a metadátových štandardov, notačných modelov ako aj návrh procesných modelov organizácie za účelom kontinuálneho zvyšovania dátovej kvality organizácie ministerstva. Procesné modely počítajú s rolou systémovou/užívateľskou/vecného gestora/dátového kurátora, ktoré budú podkladom definície požiadaviek na pre samotný funkčný a technický návrh konsolidačnej platformy ako aj požiadaviek prevencie, teda kontrol na vstupe, ale aj referenčnej integrity interných systémov. Procesné modely budú základom tvorby data governance, zjednotenia terminológie, dátových modelov, definičného zápisu metadát, a pod. v rámci organizácie. Vzhľadom na identifikované nedostatky profilovania dát existujúcich systémov, centrálny model údajov, disponibilné referenčné registre a číselníky (prvej aktivity) a návrhu konkrétnych nápravných opatrení dôjde k čisteniu údajov, definícii doplňujúcich biznis pravidiel, definícii transformácii a opráv za účelom dosiahnutia minimálnych požadovaných prahových hodnôt sledovaných ukazovateľov kvality dát. V prípade potreby zavedenia preventívnych opatrení sa predpokladá definícia požiadaviek na existujúce informačné systémy, ktoré budú následne v rámci plánovaného rozvoja existujúcich informačných systémov postupne implementované. V rámci fázy analýzy a návrhu budú definované aj funkčné a technické požiadavky Konsolidačnej platformy, a teda detailná funkčná a technická špecifikácia spolu s požiadavkami na integračné rozhrania CSRÚ, Open data, Moje dáta, využie centrálneho modelu údajov, URI, vytvorenie referenčného registra diplomatov, popis prezentačného rozhrania, popis datasetov spolu s ontológiami a ich artefaktmi v kvalite 3-5\* štandardu otvorených údajov.

Fáza Implementácie bude realizovaná na základe schválenej detailnej funkčnej a technickej špecifikácie. Výsledkom bude vytvorenie Konsolidačnej platformy na úrovni testovacieho prostredia vo Vládnom cloude založenom na platforme Talend, ktorá je poskytovaná ako služba PaaS v rámci Vládneho cloudu, realizácia integrácií na úrovni testovacích prostredí a zapracovanie ďalších funkčných a technických požiadaviek.

Fáza Testovanie predpokladá realizáciu funkčných, bezpečnostných, záťažových, integračných a penetračných testov implementovaného diela Konsolidačnej platformy v súlade s detailným plánom testovania a štandardmi požadovanými v rámci projektov OP II.

Po úspešnom otestovaní bude vytvorené a nakonfigurované produkčné prostredie a následne sa spustí dielo Konsolidačnej platformy údajov MZVEZ SR do produkčnej prevádzky.

Vytvorenie diela Konsolidačnej platformy MZVEZ SR predstavuje výkon silne previazaných aktivít, pričom táto interdependencia ako aj požiadavky na dosiahnutie vysokej dátovej kvality predpokladajú silnú koordináciu. Toto je možné vzhľadom na charakter aktivít a predpoklad realizácie niektorých aktivít aj paralelne len v prípade nerozdelenia na časti. Príkladom je najmä fáza analýz, kde po úvodnej analýze informačného systému je možné prikročiť k definícii nápravných opatrení, biznis pravidiel, definícii procesného modelu pre zvyšovanie kvality údajov v rámci daného systému v rámci data governance, súčasne je možné pristúpiť aj k čisteniu údajov na referenčné registre a základné číselníky. Rozdelenie zákazky by ohrozovalo realizovanie predmetu zákazky najmä z koordinačného a časového hľadiska a tým by prichádzalo aj k ohrozeniu finančného krytia v rámci Operačného programu Integrovaná infraštruktúra.

Všetky služby a aktivity, ktoré sú predmetom tohto verejného obstarávania sú na relevantnom trhu poskytované rovnakým okruhom potenciálnych poskytovateľov, a to najmä vzhľadom na rozsah a špecifickosť zákazky, miesto plnenia a typ zákazníka. Prípadné rozdelenie predmetu zákazky na viacero častí alebo vyhlásenie viacerých verejných obstarávaní by teda neznamenalo rozšírenie potenciálneho relevantného trhu. Nerozdelenie predmetu zákazky na časti je opodstatnené a odôvodnené a vzhľadom na povahu a charakter zákazky nepredstavuje porušenie princípov a cieľov verejného obstarávania.

Komponenty predmetu zákazky tvoria jeden funkčný celok – infraštruktúrnu aplikáciu umiestnenú vo Vládnom cloude a je vytváraný a implementovaný vo vzájomnej väzbe a takisto je previazaná aj prevádzka IS KPÚ.

Verejný obstarávateľ má v zmysle podmienok čerpania finančných prostriedkov z európskych štrukturálnych a investičných fondov, z ktorých bude implementácia samotného diela hradená, povinnosť zabezpečiť minimálne 5 ročnú udržateľnosť projektu. I keď začatie poskytovania služieb podpory prevádzky a údržby nadväzuje na finálnu akceptáciu diela, nie je možné tieto služby oddeliť od samotnej implementácie diela, nakoľko pre riadnu funkčnosť cieľového riešenia, ako aj naplnenie požiadavky na minimálne 5 ročnú udržateľnosť projektu, je nevyhnutné začať s poskytovaním uvedených služieb bezprostredne po nasadení cieľového riešenia do produkčnej prevádzky. V prípade, ak by mali byť tieto služby oddeleným plnením, verejný obstarávateľ by musel po samotnej implementácii diela na základe jej funkčnej špecifikácie pripraviť samostatné verejné obstarávanie na poskytovanie služieb podpory prevádzky a údržby IS KPÚ, ktorého príprava a samotný proces by trvali niekoľko mesiacov, čo je z hľadiska nevyhnutnosti poskytovania služieb podpory prevádzky a údržby ihneď po implementácii diela nemožné. Okrem toho nie je možné definovať opis predmetu zákazky na poskytovanie služieb podpory prevádzky a údržby v tejto chvíli, nakoľko samotné technické riešenie IS KPÚ je predmetom tejto zákazky. Služby podpory prevádzky a údržby implementovaného diela sú integrálnou a neoddeliteľnou súčasťou aj z dôvodu kontinuálnej nadväznosti jednotlivých plnení predmetu zákazky a implementovaných funkčných celkov a verejný obstarávateľ uvedeným spôsobom garantuje odstraňovanie vád a incidentov v dostatočnej kvalite, v súlade s definovanými SLA parametrami a s minimálnym rizikom pri plnení predmetu zákazky jedným poskytovateľom, resp. zhotoviteľom.

Obstarávanie predmetu zákazky v rámci jedného verejného obstarávania teda umožňuje získanie riešenia, ktoré má spoločný cieľ. Všetky požadované služby predstavujú priamy funkčný vzťah, vzájomne sa prelínajú a dopĺňajú. Obstarávané služby sú vzájomne funkčne prepojené a umožňujú dosiahnutie synergického efektu. Uvedené prepojenie, tak funkčné ako aj technické, má rovnako vplyv aj na odstraňovanie vád diela v záručnej lehote a riešenie prípadných funkčných incidentov, pri ktorých by v prípade rôznych poskytovateľov vznikal problém pri identifikácii poskytovateľa zodpovedného za zdroj a vznik vady, resp. incidentu, čo by malo vplyv na vyvodenie zodpovednosti voči konkrétnemu poskytovateľovi, resp. zhotoviteľovi a vyvodenie zmluvných sankcií. Rozdelenie predmetu zákazky na časti by mohlo znamenať napríklad dátové nezrovnalosti, ohrozenie používania princípu „jedenkrát a dosť“ z pohľadu verejného obstarávateľa. Nakoľko zodpovednosti spojené s poskytovaním jednotlivých služieb a prvkov cieľového riešenia sa vzájomne prelínajú a je možné definovať iba spoločné ciele, výstupy a požiadavky na funkčnosť predmetu zákazky a cieľového riešenia, nie je možné a vhodné rozdeľovať predmet zákazky na viaceré časti a jeho parciálne realizácie viacerými poskytovateľmi, resp. zhotoviteľmi. Z vyššie uvedeného zároveň vyplýva, že v prípade poskytovania predmetu zákazky viacerými poskytovateľmi, resp. zhotoviteľmi reálne existuje riziko ohrozenia úspešného zrealizovania cieľa. Na základe znalosti relevantného trhu verejným obstarávateľom je nespochybniteľné, že na trhu je viacero subjektov, ktoré dokážu poskytnúť komplexne celý predmet zákazky a ktoré disponujú dostatočnými kapacitami na úspešné zrealizovanie predmetu zákazky a dosiahnutie jej cieľa, na základe čoho možno konštatovať, že je zabezpečená dostatočná hospodárska súťaž.